Κανονισμός (ΕΚ) αριθ. 908/2001 της Επιτροπής

της 8ης Μαΐου 2001

για την τροποποίηση, για δεύτερη φορά, του κανονισμού (ΕΚ) αριθ. 23/2001 για τη θέσπιση ειδικών μέτρων κατά παρέκκλιση των κανονισμών (ΕΚ) αριθ. 800/1999, (ΕΟΚ) αριθ. 3719/88, (ΕΚ) αριθ. 1291/2000 και (ΕΟΚ) αριθ. 1964/82 στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 29 παράγραφος 2 στοιχείο α), το άρθρο 33 παράγραφος 12 και το άρθρο 41,

Εκτιμώντας τα ακόλουθα:

(1) Λόγω των κρουσμάτων σπογγώδους εγκεφαλοπάθειας των βοειδών, τα υγειονομικά μέτρα που ελήφθησαν από τις αρχές ορισμένων χωρών έναντι των εξαγωγών βοοειδών και βοείου κρέατος έθιξαν σοβαρά τα οικονομικά συμφέροντα των εξαγωγέων.

(2) Με τον κανονισμό (ΕΚ) αριθ. 23/2001 της Επιτροπής(2), όπως τροποποιήθηκε από τον κανονισμό (ΕΚ) αριθ. 652/2001(3), ελήφθησαν μέτρα για την άμβλυση ορισμένων σοβαρών συνεπειών που απορρέουν από το γεγονός αυτό.

(3) Τα κρούσματα αφθώδους πυρετού, τα οποία εμφανίστηκαν σε πολλά κράτη μέλη της Ευρωπαϊκής Ένωσης, οδήγησαν στη λήψη ορισμένων προστατευτικών μέτρων που θεσπίστηκαν βάσει της οδηγίας 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(4), όπως τροποποιήθηκε τελευταία από την οδηγία 92/118/ΕΟΚ(5), και ιδίως το άρθρο 10, και βάσει της οδηγίας 89/662/ΕΟΚ του Συμβουλίου, της 11ης Δεκεμβίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοικό εμπόριο με προοπτική την υλοποίηση της εσωτερικής αγοράς(6), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9.

(4) Τα μέτρα υγειονομικής προστασίας που έχουν ληφθεί από τις αρχές ορισμένων τρίτων χωρών όσον αφορά τις εξαγωγές της Κοινότητας ισχύουν και έχουν μάλιστα ενισχυθεί σε ορισμένες περιπτώσεις.

(5) Με στόχο τον περιορισμό των αρνητικών συνεπειών για τους εξαγωγείς της Κοινότητας, θα πρέπει να συμπεριληφθεί στο πεδίο εφαρμογής του κανονισμού (ΕΚ) αριθ. 23/2001 ο αφθώδης πυρετός και να επιτραπεί για το λόγο αυτό η προσφυγή στα ειδικά μέτρα παρέκκλισης καθώς επίσης να παραταθούν ορισμένες προθεσμίες.

(6) Λαμβανομένης υπόψη της εξέλιξης της κατάστασης, επιβάλλεται η άμεση θέση σε ισχύ του παρόντος κανονισμού.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα άρθρα 1, 2, 3 και 4 του κανονισμού (ΕΚ) αριθ. 23/2001 αντικαθίστανται από το ακόλουθο κείμενο: "Άρθρο 1

1. Οι διατάξεις του παρόντος κανονισμού εφαρμόζονται στα προϊόντα που αναφέρονται στο άρθρο 1 παράγραφος 1 του κανονισμού (ΕΚ) αριθ. 1254/1999.

2. Ο παρών κανονισμός εφαρμόζεται μόνον εφόσον προσκομιστούν από τον εξαγωγέα αποδεικτικά στοιχεία ικανά να πείσουν τις αρμόδιες αρχές ότι δεν ήταν σε θέση να πραγματοποιήσει τις εξαγωγές λόγω:

α) των υγειονομικών μέτρων που ελήφθησαν από τις αρχές των τρίτων χωρών προορισμού μετά την εμφάνιση κρουσμάτων σπογγώδους εγκεφαλοπάθειας των βοοειδών ή

β) των μέτρων που ελήφθησαν σύμφωνα με τη νομοθεσία της Κοινότητας ή των υγειονομικών μέτρων που ελήφθησαν από τις αρχές των τρίτων χωρών προορισμού μετά τον εντοπισμό κρουσμάτων αφθώδους πυρετού στην Κοινότητα.

Η εκτίμηση των αρμοδίων αρχών στηρίζεται κυρίως στα εμπορικά έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89.

Άρθρο 2

1. Κατόπιν αιτήσεως του κατόχου, τα πιστοποιητικά εξαγωγής που εκδόθηκαν κατ' εφαρμογή του κανονισμού (ΕΚ) αριθ. 1445/95, για τα οποία είχε κατατεθεί αίτηση το αργότερο έως τις 30 Μαρτίου 2001, με εξαίρεση τα πιστοποιητικά η διάρκεια ισχύος των οποίων έληξε πριν από την 1η Νοεμβρίου 2000, ακυρώνονται και αποδεσμεύεται η σχετική εγγύηση.

2. Κατόπιν αιτήσεως του εξαγωγέα και σχετικά με προϊόντα για τα οποία το αργότερο στις 30 Μαρτίου 2001:

- έχουν διεκπεραιωθεί οι τελωνειακές εξαγωγικές διατυπώσεις ή τα προϊόντα έχουν υπαχθεί σε ένα από τα καθεστώτα τελωνειακού ελέγχου που προβλέπονται από τα άρθρα 4 και 5 του κανονισμού (ΕΟΚ) αριθ. 565/80, η προθεσμία των 60 ημερών για έξοδο από το τελωνειακό έδαφος της Κοινότητας, η οποία αναφέρεται στο άρθρο 32 παράγραφος 1 στοιχείο β) σημείο i) του κανονισμού (ΕΚ) αριθ. 1291/2000, καθώς και στο άρθρο 7 παράγραφος 1 και στο άρθρο 34 παράγραφος 1 του κανονισμού (ΕΚ) αριθ. 800/1999, αυξάνεται σε 210 ημέρες. Η παράταση έχει ωστόσο όριο τις 31 Δεκεμβρίου 2001,

- έχουν διεκπεραιωθεί μεν οι τελωνειακές εξαγωγικές διατυπώσεις, αλλά τα προϊόντα δεν έχουν ακόμη εγκαταλείψει το τελωνειακό έδαφος της Κοινότητας ή έχουν υπαχθεί σε ένα από τα καθεστώτα τελωνειακού ελέγχου που προβλέπονται από τα άρθρα 4 και 5 του κανονισμού (ΕΟΚ) αριθ. 565/80, ο εξαγωγέας αποδίδει την τυχόν εισπραχθείσα εκ των προτέρων επιστροφή και αποδεσμεύονται οι διάφορες συσταθείσες για τις εν λόγω εργασίες εγγυήσεις,

- έχουν διεκπεραιωθεί οι τελωνειακές διατυπώσεις και τα προϊόντα έχουν εγκαταλείψει το τελωνειακό έδαφος της Κοινότητας, μπορούν να επανεισαχθούν και να τεθούν σε ελεύθερη κυκλοφορία στην Κοινότητα. Στην περίπτωση αυτή ο εξαγωγέας αποδίδει την τυχόν εισπραχθείσα εκ των προτέρων επιστροφή και αποδεσμεύονται οι διάφορες συσταθείσες για τις εν λόγω εργασίες εγγυήσεις,

- έχουν διεκπεραιωθεί οι τελωνειακές διατυπώσεις και τα προϊόντα έχουν εγκαταλείψει το τελωνειακό έδαφος της Κοινότητας, μπορούν να επανεισαχθούν στην Κοινότητα, για να υπαχθούν σε καθεστώς αναστολής, σε ελεύθερη ζώνη, ελεύθερη αποθήκη ή αποθήκη τελωνειακής αποταμίευσης επί 210 ημέρες το πολύ, πριν φθάσουν στον τελικό προορισμό τους, χωρίς να αμφισβητηθεί η καταβολή της επιστροφής για τον πραγματικό τελικό προορισμό ή η συσταθείσα σε σχέση με το πιστοποιητικό εγγύηση.

Άρθρο 3

Κατόπιν αιτήσεως του εξαγωγέα και κατά παρέκκλιση του άρθρου 6 παράγραφος 1 πρώτο εδάφιο του κανονισμού (ΕΟΚ) αριθ. 1964/82, εάν οι τελωνειακές εξαγωγικές διατυπώσεις ή οι διατυπώσεις για την υπαγωγή σε ένα από τα καθεστώτα τελωνειακού ελέγχου που προβλέπονται στα άρθρα 4 και 5 του κανονισμού (ΕΟΚ) αριθ. 565/80 δεν έχουν διεκπεραιωθεί έως τις 30 Μαρτίου 2001 το αργότερο για τη συνολική ποσότητα του κρέατος που αναγράφεται στην εκδοθείσα πριν από τις 30 Μαρτίου 2001 βεβαίωση που αναφέρεται στο άρθρο 4 παράγραφος 1 του κανονισμού (ΕΟΚ) αριθ. 1964/82, παρακρατείται από τον εξαγωγέα η ειδική επιστροφή για όσες ποσότητες έχουν εξαχθεί και διατεθεί προς κατανάλωση σε τρίτη χώρα. Στις περιπτώσεις αυτές δεν εφαρμόζονται οι όροι του άρθρου 6 παράγραφος 5 του κανονισμού (ΕΟΚ) αριθ. 1964/82.

Το ίδιο ισχύει όταν, κατ' εφαρμογή του άρθρου 2 παράγραφος 2 δεύτερη και τρίτη περίπτωση του παρόντος κανονισμού, ένα μέρος της συνολικής ποσότητας που αναγράφεται στη βεβαίωση που προβλέπεται στο άρθρο 4 παράγραφος 1 του κανονισμού (ΕΟΚ) αριθ. 1964/82 δεν έχει διατεθεί προς κατανάλωση σε τρίτη χώρα.

Άρθρο 4

1. Το άρθρο 18 παράγραφος 3 στοιχείο α), η κατά 20 % μείωση που αναφέρεται στη δεύτερη περίπτωση του άρθρου 18 παράγραφος 3 στοιχείο β) και οι κατά 10 % και 15 % αυξήσεις που αναφέρονται αντίστοιχα στο άρθρο 25 παράγραφος 1 και στο δεύτερο εδάφιο του άρθρου 35 παράγραφος 1 του κανονισμού (ΕΚ) αριθ. 800/1999 δεν εφαρμόζονται στις εξαγωγές που διενεργήθηκαν υπό την κάλυψη πιστοποιητικών για τα οποία υπεβλήθη αίτηση έως τις 30 Μαρτίου 2001, το αργότερο.

2. Εφόσον απωλέσθη το δικαίωμα για την επιστροφή, δεν έχει εφαρμογή η ποινή που προβλέπεται στο άρθρο 51 παράγραφος 1 στοιχείο α) του κανονισμού (ΕΚ) αριθ. 800/1999."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 3 της 6.1.2001, σ. 7.

(3) ΕΕ L 91 της 31.3.2001, σ. 60.

(4) ΕΕ L 224 της 18.8.1990, σ. 29.

(5) ΕΕ L 62 της 15.3.1993, σ. 49.

(6) ΕΕ L 395 της 30.12.1989, σ. 13.